b'\n_START_ARTICLE_\nKompaktin\xc4\x97 plok\xc5\xa1tel\xc4\x97\n_START_PARAGRAPH_\nKompaktin\xc4\x97 plok\xc5\xa1tel\xc4\x97 arba kompaktinis diskas (angl. Compact Disc, sutrump. CD)\xc2\xa0\xe2\x80\x93 optinis diskas informacijai skaitmenine forma \xc4\xafra\xc5\xa1yti, saugoti ir platinti._NEWLINE_Pagal \xc4\xafra\xc5\xa1ym\xc4\x85 CD b\xc5\xabna vienkartinis (\xc4\xaf CD-ROM disk\xc4\x85 informacija \xc4\xafra\xc5\xa1oma gamykloje, \xc4\xaf CD-R disk\xc4\x85 informacij\xc4\x85 vien\xc4\x85 kart\xc4\x85 gali \xc4\xafra\xc5\xa1yti naudotojas) ir daugkartinis (CD-RW) informacijai \xc4\xafra\xc5\xa1yti ir i\xc5\xa1trinti kelis t\xc5\xabkstan\xc4\x8dius kart\xc5\xb3. Pagal informacijos format\xc4\x85 (fail\xc5\xb3 sistem\xc4\x85)\xc2\xa0\xe2\x80\x93 b\xc5\xabna audio diskai\xc2\xa0\xe2\x80\x93 CD-DA ir duomen\xc5\xb3 diskai\xc2\xa0\xe2\x80\x93 CD-ROM._NEWLINE_Vienkartinis kompaktinis diskas (CD-R) gaminamas i\xc5\xa1 polimero polikarbonato, kuris dengiamas organini\xc5\xb3 da\xc5\xbe\xc5\xb3 sluoksniu informacijai \xc4\xafra\xc5\xa1yti, \xc5\xa1vies\xc4\x85 atspindin\xc4\x8diu metalo sluoksniu (pvz., aliuminio lydinio) informacijai skaityti ir apsauginiu sluoksniu._NEWLINE_Daugkartiniame kompaktiniame diske (CD-RW) sluoksnis informacijai \xc4\xafra\xc5\xa1yti atskiriamas dielektriko sluoksniais (skirtais informacijos \xc4\xafra\xc5\xa1ymo metu susidariusiai \xc5\xa1ilumai sklaidyti)._NEWLINE_Skaitmenin\xc4\x97 informacija \xc4\xaf kompaktin\xc4\xaf disk\xc4\x85 \xc4\xafra\xc5\xa1oma \xc5\xa1tampuot\xc5\xb3 ar lazeriu i\xc5\xa1degint\xc5\xb3 duobu\xc4\x8di\xc5\xb3 pavidalu spiraliniame takelyje. Takelio prad\xc5\xbeia yra prie disko centro, pabaiga\xc2\xa0\xe2\x80\x93 palei kra\xc5\xa1t\xc4\x85. Duobu\xc4\x8di\xc5\xb3 gylis ~ 0,12 \xce\xbcm (0,00012 mm), plotis 0,6 \xce\xbcm (0,0006 mm), ilgis 0,9-3,3 \xce\xbcm. Ir skaitomas optiniu kaupikliu arba kompaktini\xc5\xb3 disk\xc5\xb3 grotuvu._NEWLINE_Kompaktiniai diskai yra vienpusiai ir \xc4\xafvairaus skersmens: 80\xc2\xa0mm (informacijos talpa 180\xe2\x80\x93200 MiB) arba 120\xc2\xa0mm skersmens (informacijos talpa 650\xe2\x80\x93900 MiB)._NEWLINE_Vis\xc5\xb3 CD grotuv\xc5\xb3 i\xc5\xa1\xc4\x97jimuose gaunami analoginiai ir (arba) skaitmeniniai elektriniai signalai. Jie, prireikus, dar dekoduojami i\xc5\xa1oriniuose \xc4\xafrenginiuose, ver\xc4\x8diami analoginiais atskir\xc5\xb3 garso ir vaizdo kanal\xc5\xb3 signalais, stiprinami ir siun\xc4\x8diami \xc4\xaf atskir\xc5\xb3 stereokanal\xc5\xb3 garsiakalbius arba akustines sistemas ir displ\xc4\x97jus.'